اطہرشاہ خان جیدی

اطہر شاہ خان جیدی (ولادت: یکم جنوری، 1943ء بمقام رام پور ، برطانوی ہندوستان – وفات: 10 مئی2020ء) پاکستانی ڈراما نویس، مزاحیہ و سنجیدہ شاعر اور اداکار تھے۔ اپنے تخلیق کردہ مزاحیہ کردار "جیدی"  کی وجہ سے پہچانے جاتے تھے۔ اصلی نام اطہر شاہ خان تھا۔ مزاحیہ شاعری میں بھی "جیدی" تخلص کرتے۔ پاکستان ٹیلی وژن کے پیش کردہ مزاحیہ مشاعروں کے سلسلہ "کشت زعفران" سے مزاحیہ شاعری میں مقبولیت حاصل کی۔

 ولادت 
اطہر شاہ خان یکم جنوری 1943ء میں برطانوی ہندوستان کی ریاست رام پور میں پیدا ہوئے۔
خاندانی لحاظ سے اخون خیل پٹھان  ہیں۔
 تعلیم 
چوتھی جماعت میں تھے کہ والدہ کا انتقال ہو گیا۔ والد محکمہ ریلوے میں ملازم تھے۔ کچھ عرصہ بعد ان کا بھی انتقال ہو گیا۔ والدین کے بعد ان کے بڑے بھائی سلیم شاہ خان نے خاندان کی کفالت کی ذمہ داریاں نبھائیں۔ بچپن سے انھیں کتابیں پڑھنے کا شوق تھا۔ تیسری جماعت میں والدہ نے انھیں علامہ اقبال کی کتاب بانگ درا انعام میں دی۔ لاہور سے ابتدائی تعلیم حاصل کرنے کے بعد پشاور سے سیکنڈری تک تعلیم حاصل کی اور پھر کراچی میں اردو سائنس کالج سے گریجویشن کیا۔ بعد ازاں انھوں نے پنجاب یونیورسٹی سے صحافت کے شعبے میں ایم اے کی سند حاصل کی۔ اس کے علاوہ سینٹرل ہومیوپیتھک میڈیکل کالج سے ہومیوپیتھی ڈاکٹر کی سند بھی حاصل کی۔اطہر شاہ خان جیدی سے ملاقات، انٹرویو: اختر علی اختر، مشمولہ: روزنامہ جنگ کراچی، 8 اکتوبر 2019ء، صفحہ 8

 تخلیقی کام 
اطہر شاہ خان نے ٹیلی وژن اور سٹیج پر بطور ڈراما نگار اپنے تخلیقی کام کا آغاز کیا۔ ان کے تحریر کردہ مزاحیہ ڈراموں نے بے پناہ مقبولیت حاصل کی۔ ایک ٹی وی انٹرویو میں اطہر نے بتایا کہ وہ ایک دفعہ اپنے ہی ایک ڈرامے کے ایک اداکار کے ساتھ موٹر سائیکل پر سفر کر رہے تھے کہ سواری میں کوئی نقص پیدا ہو گیا، جب اسے ٹھیک کرنے کے لیے رکے تو لوگوں نے اداکار کو پہچان لیا لیکن مصنف (یعنی اطہر شاہ خان) کو مکمل طور پر نظر انداز کر دیا۔ بقول اطہر شاہ خان کے اس واقعہ نے انھیں اداکاری پر مائل کیا جس کے نتیجہ میں جیدی کا کردار تخلیق ہوا۔ جیدی کے کردار پر مرکوز پاکستان ٹیلی وژن کا آخری ڈراما "ہائے جیدی" 1997ء میں پیش کیا گیا۔

 نمونۂ کلام 
ویسے تو زندگی میں کچھ بھی نہ اس نے پایا
جب دفن ہو گیا تو شاعر کے بھاگ جاگے
وہ سادگی میں ان کو دو سامعین سمجھا
بس آٹھویں غزل پر منکر نکیر بھاگے

یارب دل جیدی میں ایک زندہ تمنا ہے
تو خواب کے پیاسے کو تعبیر کا دریا دے
اس بار مکاں بدلوں تو ایسی پڑوسن ہو
"جو قلب کو گرما دے اور روح کو تڑپا دے "

 اعزازات 
حکومت پاکستان کی جانب 2001ء سے تمغہء حسنِ کارکردگی کے اعزاز سے نوزا، جبکہ پاکستان ٹیلی ویژن نے اپنی سلور جوبلی کے موقع پر اطہر شاہ خان جیدی کو گولڈ میڈل عطا کیا۔

 وفات 
کراچی میں 10 مئی 2020ء بروز اتوار کو 77 سال کی عمر میں وفات پا گئے، ان کو شوگر اور گردوں کا عارضہ لاحق تھا،https://jang.com.pk/news/769389 انھوں نے سوگواران میں اہلیہ اور 4 بیٹے چھوڑے ہیں۔

 حوالہ جات 

زمرہ:اردو سنیما میں مرد اداکار
زمرہ:پاکستانی اداکار
زمرہ:پاکستانی ٹیلی ویژن شخصیات
زمرہ:پاکستانی ڈراما نگار اور ڈراما نویس
زمرہ:پاکستانی ریڈیو شخصیات
زمرہ:پاکستانی مرد اسٹیج اداکار
زمرہ:پاکستانی مرد ٹیلی ویژن اداکار
زمرہ:پاکستانی مرد فلمی اداکار
زمرہ:پاکستانی مزاح کار
زمرہ:پاکستانی مزاحیہ شاعر
زمرہ:پی ٹی وی اعزاز یافتہ
زمرہ:تمغائے حسن کارکردگی وصول کنندگان
زمرہ:ڈراما نگار
زمرہ:رام پور، اتر پردیش کی شخصیات
زمرہ:فضلا جامعہ پنجاب
زمرہ:کراچی کی شخصیات
زمرہ:کراچی کے مرد اداکار
زمرہ:کراچی کے مصنفین
زمرہ:مزاحیہ شاعر
زمرہ:مسلم مرد مزاحیہ فنکار
زمرہ:مہاجر شخصیات
زمرہ:وفاقی اردو یونیورسٹی کے فضلا
زمرہ:ویکی ڈیٹا سے مطابقت رکھنے والی مختصر تفصیل
زمرہ:1943ء کی پیدائشیں

زمرہ:2020ء کی وفیات
زمرہ:مسلم مزاحیہ فنکار
زمرہ:پاکستانی مرد مزاح کار
زمرہ:مرد مزاح کار